云中古城赋
吕令问 (Tang)
正北曰并。有唐作京。密近戎狄。张皇甲兵。尹也总居守之任。将也当节制之名。故卒乘辑睦。而王都肃清。于是断武谊。按亭燧。电转前旌。风飘横吹。杨叶箭的。莲花剑骑。下代郡而出雁门。抵平城而入胡地。挟纩称暖。投醪必醉。则知抚之者诚难。用之者不易。是时阴闭偫山。寒彫众木。川平塞迥。冰饮霜宿。慷慨乎大荒。倘佯乎游目。区脱潜遁。屠耆慑逐。诉古城之谓何。传魏家之所筑。伊昔晋京板荡。海县沸腾。不有所命。将何以兴。王师赫怒。爰整其旅。雾集云屯。龙骧凤举。弃万里之沙漠。傍五原之风土。肇为此都。实惟太祖。夫其规典章。辨封疆。池桑乾之水。苑秦城之墙。百堵齐矗。九衢相望。歌台舞榭。月殿云堂。开儒士于璧沼。贮美人于玉房。翕习沸渭。荧荧煌煌。取威定霸。于是乎在。施令作法。罔或不臧。武破六州之内。文宅三川之阳。何其壮也。既而年代倏忽。市朝迁徙。干戈鼙鼓之雄。绮罗丝竹之美。孰不烟散雨绝。沙埋灰委。树名欢而讵存。鸟称乐而俱死。危堞既覆。高墉复夷。寥落残径。依稀旧墀。榛棘蔓而未合。苔藓纷乎相滋。伏熊斗贙。腾麇聚麋。常鸣悍鷩。乍啸愁鸱。不可胜纪。但令人悲。胡风起兮马嘶急。汉月生兮雁飞入。可怜久戍人。怀归空伫立。有客志远才雄。秉义由衷。负诗书礼乐之用。蕴萧曹魏邴之风。虏庭高枕。河源凿空。霜犯鬓而先白。尘染颜而少红。三为都护。五掌元戎。益封而广国。事利而业崇。独见淩云而作赋。谁言坐树而论功者哉。